10 लुटेरे ATM कैश कंपनी के ऑफिस में घुसे, स्टाफ को बंदी बनाया; वैन भी ले गए
पंजाब के लुधियाना में 7 करोड़ से अधिक की लूट हो गई। देर रात 2 बजे 10 बदमाश हथियार लेकर राजगुरू नगर में ATM में कैश जमा करने वाली सीएमएस सिक्योरिटी कंपनी के ऑफिस में घुसे।
पंजाब के लुधियाना में 7 करोड़ से अधिक की लूट हो गई। देर रात 2 बजे 10 बदमाश हथियार लेकर राजगुरू नगर में ATM में कैश जमा करने वाली CMS सिक्योरिटी कंपनी के ऑफिस में घुसे। यहां तैनात 5 सिक्योरिटी गार्डों को उन्होंने बंदी बना लिया।
इसके बाद तिजोरी के बाहर रखा 7 करोड़ कैश और ऑफिस के बाहर खड़ी गाड़ी ले गए। इसके साथ CCTV की DVR भी ले गए।
बदमाशों के जाने के बाद कर्मचारियों ने पुलिस को सूचना दी। पुलिस के अलर्ट होने पर बदमाश गाड़ी को मुल्लांपुर के पास छोड़कर फरार हो गए। इस गाड़ी को पुलिस ने बरामद कर लिया है। गाड़ी से 2 पिस्टल मिले हैं।
शुरूआती जानकारी के मुताबिक लुटेरे करीब ढाई घंटे तक लूटपाट करते रहे। उन्होंने सिक्योरिटी गार्ड्स के मोबाइल भी तोड़ दिए। पुलिस इन सभी 5 सिक्योरिटी गार्ड्स से पूछताछ कर रही है। इसके अलावा संदिग्ध लोगों को भी हिरासत में लिया है।
पूरी खबर पढ़ने से पहले आप नीचे दिए गए पोल में शामिल होकर अपनी राय दे सकते हैं...
जानकारी के मुताबिक, 2 बदमाश ऑफिस में पिछले गेट से घुसे थे, जबकि 8 बदमाश फ्रंट गेट से अंदर आए। इनके पास पिस्टल के साथ तेजधार हथियार भी थे। इनमें एक महिला के होने का भी शक है। सिक्योरिटी गार्ड का कहना है कि लुटेरों में एक आवाज महिला जैसी आई।
कंपनी ऑफिस से परिचित थे लुटेरे, आते ही सेंसर की तार काटी
पुलिस की शुरूआती जांच में सामने आया कि लुटेरे कंपनी के ऑफिस से पूरी तरह से परिचित थे। इसीलिए उन्होंने यहां आकर CCTV कैमरे बंद कर दिए। इसके अलावा सेंसर की तारें भी काट दी, ताकि उनके अंदर घुसने पर कोई अलार्म वगैरह न बजे। इसी वजह से इसका किसी को पता नहीं चला।
वहीं पुलिस को शक है कि इस मामले में कोई अंदर का कर्मचारी भी मिला हो सकता है। ऐसा न होता तो लुटेरों को इतना ज्यादा कैश होने और अंदर घुसने से लेकर दूसरी तमाम बातों की जानकारी नहीं होती।
लूट की सूचना देरी से देने को लेकर भी सवाल
इस मामले में पुलिस ने कैश कंपनी पर भी सवाल खड़े किए हैं। पुलिस का कहना है कि अगर रात 2 बजे लूट हुई तो फिर इसकी सूचना सुबह 7 बजे क्यों दी गई?। हालांकि इस मामले में अभी तक कंपनी की तरफ से कोई प्रतिक्रिया नहीं आई है।
कंपनी ने इलाके को अनसेफ बताया था
मामले में यह भी खुलासा हुआ कि कंपनी ने खुद इस इलाके को कैश रखने के लिए अनसेफ करार दिया था। करीब 2 साल पहले इसकी रिपोर्ट तैयार की गई थी। इसके बाद भी कंपनी यहीं पर ऑफिस चलाती रही। यह भी सवाल खड़े हो रहे हैं कि 7 करोड़ से ज्यादा कैश के लिए सिर्फ 5 सिक्योरिटी गार्ड ही क्यों तैनात किए गए थे।
पुलिस ने एंट्री और एग्जिट पॉइंट सील किए
पुलिस ने लुधियाना के सभी एंट्री और एग्जिट पॉइंट सील कर दिए हैं। यहां हर गाड़ी की चेकिंग की जा रही है। शहर में भी नाकाबंदी कर दी गई है। सीसीटीवी कैमरे चेक किए जा रहे हैं। इसके साथ कॉल डिटेल भी खंगाली जा रही है।
कंपनी का बही खाता खंगाल रही पुलिस
CMS कंपनी में कर्मचारियों से पूछताछ करने में पुलिस जुटी हुई है। पिछले 1 महीने का कंपनी का बही खाता भी पुलिस खंगाल रही है। कर्मचारी किस समय डयूटी पर आते हैं और कब जाते हैं, कर्मचारियों के शिफ्टों के टाइम टेबल पर पुलिस की नजर है। जिन गार्डों को बंधक बनाया गया है, उनकी डयूटी टाइमिंग पिछले 1 महीने में क्या थी, इस पर पुलिस फोकस कर रही है।
पुलिस कमिश्नर बोले- कैश चेस्ट की जगह बाहर रखा
घटना स्थल पर पहुंचे पुलिस कमिश्नर मनदीप सिद्धू ने कहा कि कंपनी के ऑफिस में 15-16 कैश वैन खड़ी रहती हैं। कंपनी ऑफिस में बनी चेस्ट में कैश रखा जाता है, लेकिन बीते कल कैश बाहर बॉक्स में ही रखा था। करीब रात डेढ़ बजे लुटेरे घुसे। पुलिस को इसकी जानकारी सुबह 7 बजे दी गई।
